FI Euroopan unionin virallinen lehti C 122/4

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2014/C 122/04)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

NEUVOSTON ASETUS (EY) N:o 510/2006

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu (2)

9 ARTIKLASSA TARKOITETTU MUUTOSHAKEMUS

”FUNGO DI BORGOTARO”

EY-nro: IT-PGI-0117-01146–28.08.2013

SMM ( X ) SAN ( )

1. Eritelmän kohta (kohdat), jota (joita) muutos koskee

— ☐ Tuotteen nimi — ☒ Tuotteen kuvaus — ☒ Maantieteellinen alue — ☒ Alkuperätodisteet — ☒ Tuotantomenetelmä — ☐ Yhteys maantieteelliseen alueeseen — ☒ Merkinnät — ☐ Kansalliset vaatimukset — ☒ Muuta (pakkaaminen)

2. Muutoksen (muutosten) tyyppi

— ☒ Yhtenäisen asiakirjan tai yhteenvedon muutos — ☐ Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu — ☐ Eritelmän muutos, joka ei edellytä julkaistun yhtenäisen asiakirjan muutosta [asetuksen (EY) N:o 510/2006 9 artiklan 3 kohta] — ☐ Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset)

Tuotteen kuvaus

— Nimikkeistön mukauttaminen sienitieteen uusimpaan tieteelliseen nimikkeistöön. Uudistetussa nimikkeistössä ei lisätä eikä poisteta uusia lajikkeita.

— Siinä otetaan käyttöön kuivattujen sienien luokka kuvaamalla niiden kaupan pitämistä koskevat vaatimukset, jotta nimitystä ”Fungo di Borgotaro” voidaan käyttää myös kuivatusta tuotteesta. Tähän mennessä Fungo di Borgotaro -herkkutatin tuotanto koskee ainoastaan tuoreita sieniä, koska eritelmään ei sisälly kuivattuja sieniä ja niiden kuivausmenetelmää koskevia määräyksiä. Historiassa on olemassa todisteita jo ajalta ennen nimityksen rekisteröimistä, joiden mukaan kyseistä sientä on säilötty kuivaamalla. Kuivaaminen on aina ollut ensisijaisen tärkeää alueen väestölle, koska sen ansiosta sienten kaupan pitäminen oli mahdollista, mikä ilmenee vuoden 1994 eritelmän d ja e kohdassa mainituista historiallisista asiakirjoista ja viittauksista.

— Ilmaisu ”kosteus alle 90 %” korvataan ilmaisulla ”kosteus enintään 90 %”. Empiiriset kokeet ovat osoittaneet, että eräiden täysin terveiden sienten kosteuspitoisuus on tasan 90 %.

Maantieteellinen alue

— Maantieteellistä aluetta laajennetaan Berceton, Compianon, Tornolon ja Bedonian kuntiin Parman maakunnassa ja Zerin kuntaan Massa Carraran maakunnassa. Kyseiset kunnat rajoittuvat nykyiseen tuotantoalueeseen. Kaikkien näiden kuntien osalta on ajan mittaan saatu tietoja, joiden mukaan alueellisen yhtenäisyyden sekä maaperä- ja ilmasto-olosuhteiden lisäksi myös yhteinen historiallinen jatkuvuus, perinteet ja yhteys ympäristöön ovat säilyneet samankaltaisina kuin aiempaan tuotantoeritelmään sisältyneillä alueilla. Sekä alkuperäiseen tuotantoalueeseen sisältyneillä alueilla että uusilla alueilla, jotka halutaan sisällyttää eritelmään, ovat myös yleisessä käytössä samanlaiset sienikannan ja metsien hoitamiseen liittyvät käytännöt. Jo lähes 50 vuoden ajan näille alueille on perustettu asianmukaisia sienikannan suojelualueita, ja niillä noudatetaan myös samanlaista sääntelyä sienisadon korjaamisen osalta.

Alkuperätodisteet

— Menettelyjä, joita toimijoiden on noudatettava tuotteen alkuperän takaamiseksi, on päivitetty.

Tuotantomenetelmä

— On päätetty poistaa eräitä teknisiä yksityiskohtia, jotka liittyvät metsien hoitamiseen ja jättöpuiden lukumäärään, ja muotoilla eritelmä yksinkertaisemmin alueellisten metsätalousvaatimusten noudattamisen osalta.

— Tuotantoeritelmässä on haluttu täsmentää Fungo di Borgotaro -herkkutatin korjuuajankohta. Sadonkorjuun alkamis- ja päättymisajankohta on määritelty sienten itiöemien kehittymisen mukaan, mikä puolestaan riippuu erityisistä ilmasto-oloista 1. huhtikuuta ja 30. marraskuuta välisenä aikana. Sadonkorjuuajankohdan täsmentämisellä halutaan myös estää tuotteiden pitäminen kaupan Fungo di Borgotaro -herkkutateiksi ilmoitettuina silloin, kun niiden esiintyminen ei ole mahdollista.

— On päätetty poistaa maininnat, jotka liittyvät sellaisten sienten keräämistä koskevaan kieltoon, joiden lakin halkaisija on alle 2 senttimetriä, silloin kun ne eivät ole kasvaneet yhdessä sellaisten itiöemien kanssa, joiden lakin halkaisija on edellä mainittua alarajaa suurempi. Kerättävien sienten vähimmäishalkaisijasta säädetään alueellisessa lainsäädännössä, minkä vuoksi viittaus asiaa koskevan lainsäädännön noudattamiseen riittää.

— On päätetty korjata 6 artiklan b alakohdassa oleva virhe, koska havupuita ei voida vesakoida, joten metsänhoitomenetelmän muuttaminen on mahdotonta.

Merkinnät

— Eritelmään on lisätty kuivatun tuotteen merkintöjä koskevat vaatimukset.

— Eritelmään lisätään myös SMM-tuotteen ”Fungo di Borgotaro” tunnus ja sen kuvaus.

Pakkaaminen

— Eritelmään on lisätty kuivatun tuotteen pakkaamista koskevat vaatimukset.

— Tuoreen tuotteen osalta määrätään mahdollisuudesta pakata tuote myös pienempiin laatikoihin (25 cm × 30 cm), jotta sitä voidaan pitää kaupan alle perinteisen pakkauskoon eli 3 kilogramman erissä.

YHTENÄINEN ASIAKIRJA

NEUVOSTON ASETUS (EY) N:o 510/2006

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu (3)

”FUNGO DI BORGOTARO”

EY-nro: IT-PGI-0117-01146–28.08.2013

SMM ( X ) SAN ( )

1. Nimi

”FUNGO DI BORGOTARO”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Suojattu maantieteellinen merkintä ”Fungo di Borgotaro” on varattu Boletus Sez. Boletus, Moser -lajin seuraavien lajikkeiden tuoreille ja kuivatuille itiöemille:

— Boletus aestivalis (myös Boletus reticulatus Schaffer ex Baudin), tunnetaan murteellisilla nimillä ”rosso” (punainen) tai ”fungo del caldo” (kuuman ilman sieni): lakki aluksi puolipallomainen, myöhemmin kupera tai kovera; pintakelmu kuiva (sateella hieman tahmea, kuivissa olosuhteissa rikkonainen); väri sävyltään vaihtelevan punaruskea, yhtenäinen; jalka: kiinteä, aluksi pullea, myöhemmin hoikempi, pyöreä tai alaosastaan pullistunut, samanvärinen kuin lakki mutta sävyltään vaaleampi, kauttaaltaan lähes aina hyvin selvästi erottuvan aluksi valkean ja sittemmin tummemman verkkokuvion peittämä; malto: pehmeämpi kuin muilla tateilla, valkoinen, vailla tummempia kohtia lakin pintakelmun alla, tuoksultaan ja maultaan erittäin miellyttävä; kasvupaikka: erityisesti kastanjapuumetsät, kasvuaika toukokuusta syyskuuhun.

— Boletus pinicola Vittadini (myös B. pinophilus Pilat e Dermek), tunnetaan murteellisella nimellä ”moro” (musta): lakki puolipallomaisesta litteän kuperaan; valkeahko vahamainen pintakelmu, joka on aluksi helposti irtoava ja nukkapintainen ja myöhemmin sileä ja kuiva; väri granaattiomenan punaisesta ruosteenruskeaan tai viininpunaiseen; jalka: tukeva, kiinteä ja jykevä, väri valkoisesta okrankellertävään tai ruosteenruskeaan, verkkokuvio erottuu selvemmin ainoastaan tyviosassa; malto: valkoinen, muuttumaton, viininpunertavan ruskea lakin pintakelmun alla, hyvin mieto tuoksu ja makean hienostunut maku; kasvupaikka: varhaisempaa, jykevämpää muotoa esiintyy kesäkuusta alkaen erityisesti kastanjapuumetsissä; syksyinen, hoikempi muoto kasvaa ensisijaisesti pyökkimetsissä ja saksanpihtojen alla.

— Boletus aereus Bulliard ex Fries, tunnetaan murteellisella nimellä ”magnan”: lakki: aluksi puolipallomainen, myöhemmin kupera ja lopulta tasaisen litteä ja leveä; kuiva samettimainen pintakelmu, jonka väri on pronssin- tai kuparinruskea erityisesti vanhemmilla sienillä; jalka: kiinteä, aluksi pullea ja myöhemmin pitkänomainen, väriltään ruskeasta okrankeltaiseen, hieno verkkokuvio erottuu erityisesti yläosassa; malto: kiinteä, valkoinen, muuttumaton, aromaattisen tuoksuva, voimakas tyypillisen sienimäinen maku; kasvupaikka: erityisesti tammi- ja kastanjapuumetsissä heinäkuusta syyskuuhun, viihtyy muita herkkutattilajikkeita paremmin kuivassa ympäristössä.

— Boletus edulis Bulliard ex Fries, erityisesti valkoinen muoto tunnetaan murteellisella nimellä ”fungo del freddo” (viileän ilman sieni): lakki: aluksi puolipallomainen, myöhemmin litistyneen kupera, pinta sileä ja mattamainen, kostealla säällä hieman limainen; pintakelmu vaikeasti irtoava, väri vaihtelee kermanvalkoisesta kastanjan- tai mustanruskeaan kaikissa eri sävyissä; jalka: ensin munanmuotoinen, pitenee myöhemmin, väri vaihtelee valkeahkosta pähkinänruskeaan ja esiintyy voimakkaampana alaosassa, verkkokuvio ei ole aina näkyvissä; malto: kiinteä, valkoinen, pintakelmun väriin vivahtava, muuttumaton hienostunut tuoksu ja maku; kasvupaikka: pyökki-, kuusi- ja kastanjapuumetsissä, kasvuaika syyskuun lopusta ensilumen tuloon; kesällä kasvavaa muotoa esiintyy vain harvoin.

Tuote voidaan saattaa kulutukseen tuoreena tai kuivattuna, ja sillä on aina oltava edellä mainitut kulloisellekin lajille tyypilliset aistinvaraiset ominaisuudet; erityisesti itiöemän tuoksun on oltava puhdas, vailla kitkeryyttä tai heinän, lakritsin ja tuoreen puun vivahteita.

Kaupalliset tiedot

— Tuore Fungo di Borgotaro Tuoreina kaupan pidettävien Fungo di Borgotaro -herkkutattien on oltava terveitä, jalan ja lakin on oltava kiinteitä, vailla peiteainetta ja vieraita aineita. Itiöemissä saa olla kaksisiipisten tai muiden tuhohyönteisten toukkien aiheuttamia pinnanalaisia muutoksia enintään 20 prosentissa pinta-alasta. Itiöemien on oltava sileäpintaisia, vailla kuivettumia, ja niiden kosteuspitoisuus saa olla enintään 90 prosenttia kokonaispainosta tai ominaispaino 0,8–1,1; kosteuspitoisuuden vähenemisestä aiheutuvaa poimuisuutta ei saa esiintyä.

— Kuivattu Fungo di Borgotaro

Kuivattuina kaupan pidettävien Fungo di Borgotaro -herkkutattien myynnissä on käytettävä yksinomaan seuraavia laatumääritteitä:

a) ”extra” (ekstraluokka), jonka on vastattava seuraavia tarjontamuotoon liittyviä ominaisuuksia ja vaatimuksia: — ainoastaan lakista ja/tai jalasta saatuja pakkausajankohtana ehyitä viipaleita ja/tai paloja, joiden määrän on oltava vähintään 60 prosenttia lopputuotteesta; — mallon väri pakkausajankohtana: valkoisesta kermanvalkeaan; — mahdolliset murut saavat johtua yksinomaan käsittelytoimenpiteistä; — toukkien aiheuttamien jälkien osuus enintään 10 prosenttia massasta; — tummuneen itiölavan osuus enintään 5 prosenttia massasta;

b) ”speciali” (I luokka), jonka on vastattava seuraavia tarjontamuotoon liittyviä ominaisuuksia ja vaatimuksia: — lakista ja/tai jalasta saatuja paloja; — mallon väri pakkausajankohtana: kermanvalkeasta pähkinänruskeaan; — mahdolliset murut saavat johtua yksinomaan käsittelytoimenpiteistä; — toukkien aiheuttamien jälkien osuus enintään 15 prosenttia massasta; — tummuneen itiölavan osuus enintään 10 prosenttia massasta;

c) ”commerciali” (tavallinen kauppaluokka), jonka on vastattava seuraavia tarjontamuotoon liittyviä ominaisuuksia ja vaatimuksia: — sienen palaset, murut mukaan luettuna: osuus enintään 15 prosenttia massasta; — mallon väri pakkausajankohtana: vaaleanruskeasta tummaan kastanjanruskeaan; — mahdolliset murut saavat johtua yksinomaan käsittelytoimenpiteistä; — toukkien aiheuttamien jälkien osuus enintään 25 prosenttia massasta; — tummuneen itiölavan osuus enintään 20 prosenttia massasta.

3.3 Raaka-aineet (ainoastaan jalostetut tuotteet)

–

3.4 Rehu (ainoastaan eläinperäiset tuotteet)

–

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Sienet on tuotettava ja kerättävä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

Tuoreina kaupan pidettävät itiöemät on mahdollisimman pitkälle lajiteltava lajikkeittain ja pidettävä kaupan yhteen kerrokseen kerättyinä puusta – ennen muuta pyökistä tai kastanjapuusta – valmistetuissa matalalaitaisissa pakkauksissa, joiden mitat ovat joko 50 senttimetriä × 30 senttimetriä tai 25 × 30 senttimetriä. Pakkaukset on päällystettävä verkolla ja sinetöitävä siten, että niiden sisältöä ei voi poistaa rikkomatta sinettiä.

Kuivattuna kaupan pidettävä tuote on pakattava puusta tai koripajusta valmistettuihin pakkauksiin, pusseihin taikka keraamisiin tai savesta valmistettuihin astioihin, joiden sisältö on 20, 50, 100 tai 200 grammaa kuivattua tuotetta ja joissa on oltava juoksevalla numerolla varustettu sinetti. Kuivattua tuotetta sisältävien pakkausten on oltava sinetöityjä siten, että niiden sisältöä ei voi poistaa rikkomatta sinettiä.

3.7 Merkintöjä koskevat erityissäännöt

Tuoreen tai kuivatun tuotteen pakkauksiin on merkittävä samankokoisin painokirjaimin tekstit ”Fungo di Borgotaro” ja ”Indicazione geografica protetta” sekä tuotteen tunnus, EU:n tunnus ja muut tuotteen yksilöimiseksi tarvittavat tiedot, kuten pakkaajan nimi, toiminimi ja osoite; niiden lisäksi sallitaan mahdolliset täydentävät ja lisätiedot, kunhan ne eivät ole luonteeltaan mainostavia tai omiaan johtamaan kuluttajaa harhaan tuotteen tyypistä ja ominaisuuksista.

Fungo di Borgotaro -herkkutatin tunnus:

.

4. Maantieteellisen alueen tarkka rajaus

Fungo di Borgotaro -herkkutatin tuotantoalue käsittää sen tuotantoon soveltuvat alueet seuraavissa kunnissa: Berceto, Borgotaro (Borgo Val di Taro), Albareto, Compiano, Tornolo ja Bedonia Parman maakunnassa sekä Pontremoli ja Zeri Massa Carraran maakunnassa.

5. Yhteys maantieteelliseen alueeseen

5.1 Maantieteellisen alueen erityisyys

Fungo di Borgotaro -herkkutatin tuotantoalueen ominaispiirteitä ovat ilmaston täydellinen samankaltaisuus Apenniinien molempien rinteiden sateiden sekä lämpötilojen ja niiden vaihtelujen suhteen. Geologisesti koko alueen maaperä on pääosin hiekkaista, ja siellä täällä esiintyy myös yksittäisiä savikerrostumia. Siksi myös alueen maaperä on ominaisuuksiltaan yhtenäistä; tämä koskee sekä maaperän vedenpidätyskykyä ja hulevesien virtaamista humuskerroksen alapuolisissa kerrostumissa, joiden ansiosta aluskasvillisuus saa riittävästi kosteutta, mikä vaikuttaa ratkaisevasti sienten ja erityisesti neljän Boletus-suvun lajikkeen kehittymiseen.

Koko tuotantoalueelle yhteinen piirre on myös taito hoitaa sienikantaa. Jo lähes 50 vuoden ajan näille alueille on perustettu asianmukaisia sienikannan suojelualueita, ja niillä noudatetaan myös samanlaista sääntelyä sienisadon korjaamisen osalta. Näiden suojelualueiden tarkoituksena on säännellä poimijoiden pääsyä rajoituksin, jotka koskevat aukiolopäiviä ja kerättäviä määriä, metsien ja sienikannan suojelemiseksi liialliselta hyödyntämiseltä.

5.2 Tuotteen erityisyys

Kaikille Fungo di Borgotaro -lajikkeille on ominaista voimakas, puhdas ja luonnollinen tuoksu vailla heinän, lakritsin tai tuoreen puun vivahteita. Myös kuivattuna Fungo di Borgotaro -herkkutatin ominaistuoksu säilyy, toisin kuin muilta alueilta peräisin olevilla herkkutateilla, joilta kuivattuina häviää tämä aistinvarainen erityisominaisuus.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Fungo di Borgotaro -herkkutatin maine on jo vuosisatojen ajan kasvanut kasvamistaan Valtaron ja Valmagran alueella, ja siitä on tullut yksi arvostetuimmista sienistä niin kansan keskuudessa kuin paikallisilla markkinoillakin.

Yksi varhaisimmista todisteista Fungo di Borgotaro -herkkutatin tuotannosta on luettavissa teoksessa ”Istoria di Borgo Val di Taro che riguarda insieme la mutazione dei domini in Italia e Lombardia sotto i Pontefici, i Re, gli Imperatori di occidente da Carlo Magno che come molte città si fecero Repubbliche”, jonka toimitti A.C. Cassio (1669–1760). Kyseisessä teoksessa kuvaillaan sienen ominaisuudet, tuotantoalue ja tuotteen keräämiseen ja jakeluun liittyvät käytännöt. Muita todisteita tämän sienen tuotannosta on saatavissa Lorenzo Molossin teoksessa ”Vocabolario topografico del Ducato di Parma, Piacenza e Guastalla” (Parma 1832–1834) ja Tommaso Grillin teoksessa ”Manipolo di cognizioni con cenni storici di Albareto, di Borgotaro” vuodelta 1893, jossa kerrotaan alueen elinkeinotoiminnasta ja viitataan nimenomaisesti paikallisen sienituotannon merkitykseen sekä kuvaillaan myös sienten keräämiseen ja jalostamiseen liittyviä perinteitä.

Fungo di Borgataro -herkkutatin varsinainen taloudellinen merkitys lähti nousuun 1800-luvun lopulla, kun perustettiin ensimmäiset yritykset, joissa ryhdyttiin harjoittamaan kuivattujen sienten jalostusta ja kaupan pitämistä.

1800-luvun loppuun mennessä kyseisen tuotteen jalostus ja kauppa olivat kasvaneet sellaisiin mittasuhteisiin, että ne mahdollistivat kukoistavan viennin etenkin Pohjois- ja Etelä-Amerikkaan. Tarve ”alkuperämerkinnän” hyväksymiseen tuli esiin vuonna 1933 Avvenire agricolo -lehdessä ilmestyneessä C. Bellinin artikkelissa, jonka A. Emmanuelli ‐yhdistys julkaisi uudelleen vuonna 1975. Viljelyn merkityksen vuoksi Borgotaron kunnan viranomaiset perustivat erityisellä säännöksellä vuoden 1928 lopusta lähtien viikoittaiset kaksipäiväiset markkinat tuotteen myymiseksi erityisesti kuivattuna.

Fungo di Borgotaro -herkkutatin maine on säilynyt elinvoimaisena myös lukuisien matkailu- ja elintarvikealan lehdissä julkaistujen artikkeleiden ja erilaisten vuosittain järjestettävien tilaisuuksien ansiosta. Gustame-lehdessä (syyskuu 2009, s. 88–89) julkaistussa artikkelissa ”Alla scoperta del Fungo di Borgotaro” kerrotaan Borgo Val di Taron alueen sienistään tunnetuista laaksoista. Gustare l’Italia -lehti (syyskuu 2011, s. 11) omisti kokonaisen luvun Fungo di Bortogaro -herkkutatille, sen tuotantoalueelle, aistinvaraisille ominaisuuksille ja tuottajien yhteenliittymien pitkäaikaisille pyrkimyksille suojata kyseinen arvokas tuote. Fungo di Borgotaro -herkkutatin maine ilmenee myös monien muualta Italiasta tulevien sieniharrastajien intona saapua sienestysaikaan Valtaron alueen metsiin. Artikkelissa ”Dalle Marche in cerca di porcini” (Gazzetta di Parma, 17.10.2009) kerrotaan Marchen alueen sieniharrastajien Fungo di Borgotaro -herkkutattia ja Valtaron aluetta kohtaan osoittamasta kiinnostuksesta.

Borgo Val di Taron kunnassa järjestetään vuodesta 1975 lähtien joka vuosi Fungo di Borgotaro -juhla.

Eritelmän julkaisutiedot

Asetuksen (EY) N:o 510/2006 (4) 5 artiklan 7 kohta

Italian hallitus on aloittanut kansallisen vastaväitemenettelyn julkaisemalla 11. heinäkuuta 2013 Italian tasavallan virallisen lehden numerossa 161 ehdotuksen suojatun maantieteellisen merkinnän ”Fungo di Borgotaro” eritelmän muutosehdotuksen.

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.